Belonings uitgeloof in soektog na vermiste Duitse toeris  Meer as twee maande nadat Nick Frischke (22) in Kaapstad verdwyn het, is daar steeds geen teken van hom nie en is twee belonings uitgeloof vir inligting oor waar hy hom bevind. Frischke se familie het ŉ beloning van R20 000 uitgeloof vir inligting om hom op te spoor. Intussen is nog ŉ beloning van ŉ onbekende bedrag ook uitgeloof deur ŉ anonieme skenker van Hangberg. IOL berig dié beloning word deur Zulfa October, ŉ gemeenskapsleier en aktivis, geadministreer. Maroela Media het vroeër berig dat Frischke sedert 15 Februarie vermis word. Verskeie soektogte deur lede van wetstoepassingsagentskappe, vrywilligers en lede van die gemeenskap het nog geen teken van Frischke opgelewer nie. Vyf mans is sedert Frischke se verdwyning in hegtenis geneem nadat daar glo van sy persoonlike besittings in hul besit gevind is. Die verdagtes verskyn weer op 4 Mei in die hof op aanklag van roof met verswarende omstandighede. Frischke het die gastehuis waar hy in Pinelands gewoon het omstreeks 10:00 op die betrokke dag verlaat en nooit weer teruggekeer nie. Hy het glo ŉ Uber na die Tafelberg Nasionale Park geneem en daarna in die rigting van die Karbonkelberg-voetslaanpad gestap voordat hy vermis geraak het. Hy het ten tyde van sy verdwyning ŉ blou denim-kortbroek, wit tekkies en ŉ beige T-hemp gedra met ŉ swart rugsak op sy rug. Frischke is ook op die betrokke dag by ŉ winkel in die V&A Waterfront gewaar. Kol. Malcolm Pojie, polisiewoordvoerder, het vroeêr gese die ondersoek na Frischke se verdwyning duur voort. “Namate die ondersoek ontvou kan meer aanklagte moontlik teen die vyf verdagtes aanhangig gemaak word.”